સ્ત્રી અને પુરુષનાં વાણી, વર્તન અને વ્યક્તિત્વમાં પ્રકૃતિગત જમીન-આસમાનનો ફર્ક હોય છે. માત્ર શારીરિક બંધારણ જ નહીં, માનસિક રીતે પણ લેડીઝ અને જેન્ટ્સ બહુ જુદા હોય છે. કોણ વધુ શક્તિશાળી કે કોણ વધુ હોશિયાર એવી તુલના વાજબી નથી, કારણ કે બંને પોતપોતાની રીતે શ્રેષ્ઠ છે. એમાં પણ બંને વચ્ચે જ્યારે તાદાત્મ્ય સર્જાય છે ત્યારે એક અદ્્ભુત સમન્વય સધાય છે. સ્ત્રીઓ પુરુષો કરતાં વધુ જીવે છે એ સાબિત થયેલી વાત છે. તેની પાછળ પણ સ્ત્રીઓની પ્રકૃતિ જ કારણભૂત હોય છે. બીજી કંઇ નહીં અને માત્ર વાતો કરવાની વાત જ લઇએ તો કહી શકાય કે સ્ત્રીઓની મોટાભાગની વાતોમાં ઇમોશન્સ હોય છે, પુરુષ લોજિકલ, ઇકોનોમિકલ, પોલિટિકલ અને બીજી વાતોમાં રચ્યોપચ્યો રહે છે. સ્ત્રીઓ એ વિષયની વાત કરે તો પણ એમાં ઇમોશન્સનું પ્રમાણ વધુ હોય છે. એ હિસાબે જિંદગી અને પોતાના લોકો સ્ત્રીઓની વાતમાં વધુ નજીક હોય છે.